Springs-gruwelhuis: Ma ‘vertel leuens’Die ma in die beskuldigdebank (19 Junie 2018). Foto: Phillip Bruwer ŉ Spesialisgetuie ter verdediging van die ma wat saam met haar eksman verdink word dat hulle vir jare lank hul vyf kinders as “gyselaars” in hul huis in Spring aangehou, verwaarloos en mishandel het, hou vol sy het ernstige sielkundige probleme. Die verhoor is sedert Oktober verlede jaar verskeie kere uitgestel sodat die vrou se verdediging vir haar sielkundige waarneming kon reël. Die verhoor het Maandag in die Pretoria-hooggeregshof hervat toe Franco Visser, ŉ kliniese sielkundige, sy sielkundige waarneming aan die hof voorgelê het. Die vrou is reeds deur die Weskoppies- psigiatriese hospitaal in die weste van Pretoria geëvalueer en geen diagnose van ŉ geestesversteuring is gemaak nie. Die instelling het ook bevind sy is toerekeningsvatbaar en geskik om verhoor te word. Visser het getuig die vrou ly aan “mishandelde-vrou-sindroom” weens “voortdurende fisieke en emosionele mishandeling en erge aanranding”. Hy het ook bevind sy toon tekens van depressie, angs en posttraumatiese stresversteuring. Visser het Dinsdag onder kruisondervraging gesê hy stem nie saam met ŉ kliniese sielkundige by Weskoppies wat bevind het dat die ma toerekeningsvatbaar is nie. “Ek is van mening dat sy nie alles verstaan wat reeds in die hof gebeur het nie. Alhoewel die verhoor nog plaasvind, het sy aan my aangedui dat sy reeds skuldig bevind is aan mishandeling. Volgens haar is sy klaar in haar kop skuldig bevind. Ek het haar getuienis en kruisondervraging gelees en die indruk gekry sy het net antwoorde gegee op konsepte wat sy nie verstaan nie.” Visser het getuig dit is sy mening dat bewyse tydens die tydperk in die huis dui op ŉ persoon wat nie gefunksioneer het soos sy moes in die rol van ŉ ouer en ŉ ma nie. “Sy was vir ŉ periode van nagenoeg 20 jaar saam met haar man. Sy het aan my gesê dinge het begin aggressief raak toe hul oudste dogter een jaar oud geword het. Dit is my opinie dat sy die sielkundige probleme toe ontwikkel het en nie sielkundig in staat was om te funksioneer soos daar van haar verwag is nie.” Adv. Jennifer Cronjé het kapsie teen dié stelling gemaak en gesê die vrou het getuig dat sy wel die kinders versorg, klere gewas en huis skoon gemaak en by tye teen haar man opgestaan het. “Ek stel dit dat die getuienis van die vrou weerspreek wat jy sê, want sy het opgestaan vir haar self,” het Cronjé gesê. Die pa in die beskuldigdebank (19 Junie 2018). Foto: Phillip Bruwer “Ek stem nie saam nie. Daar was wel tye wat sy opgestaan het, maar sy was nie bevoeg of in staat om dit oor ŉ lang tydperk vol te hou nie,” het Visser geantwoord. “Mishandelde-vrou-sindroom het ŉ groot impak op haar optrede gehad. Sy het aangeleerde hulpeloosheid ontwikkel weens haar onvermoë om haar situasie te verander weens die langdurige geweld en mishandeling wat sy ervaar het.” Visser het ook nie saam met Weskoppies se verslag gestem wat bevind het dat sy ten tyde van die beweerde misdrywe die nagevolge van haar optrede kon verstaan of reg van verkeerd kon onderskei nie. “Ek is van die opinie dat die span kenners by Weskoppies nie ŉ breedvoerige evaluasie op haar gedoen het nie,” het Visser gesê. Cronjé het dit gestel dat die staat ŉ probleem het met die vrou se geloofwaardigheid en dat sy verskillende stories aan verskillende mense weergee. Cronjé het dit gestel dat die vrou leuens vertel en daarop uitgevang is. “In my opinie is dit weens ŉ gebrekkige insig en sielkundige probleme. Dit sou moeilik vir haar wees om ŉ konstante prentjie van haarself deur te gee. Wat sy getuig het en wat werklik in die huis gebeur het, is twee verskillende dinge. Die vuil toestand waarin die huis en klere gevind is, is ŉ weerspieëling van my kliniese indruk dat sy nie in staat was daartoe nie. Iewers lê ŉ probleem oor hoekom dit nie gedoen is nie,” het Visser geantwoord. Regter Eben Jordaan wou by Visser weet of dit dui op sielkundige probleme of “pure luiheid”. Visser het geantwoord dit dui op ŉ baie groot sielkundige probleem wat slegs deur behoorlike evaluasie vasgestel kan word. Visser het voorgehou dat in die breedvoerige toetse wat hy op die vrou gedoen het, hy nêrens kon sien dat sy hom probeer mislei het nie. “Daar is aspekte in die toetse om sulke goed op te tel,” het hy verduidelik. Die verdediging het daarna voorlopig hul saak gesluit. Die saak duur voort. Die man bly in aanhouding. Die vrou is uit op borgtog van R2 000. Die beskuldigdes se name kan nie bekendgemaak word nie om die identiteit van hul kinders te beskerm. Die sogenaamde Springs-gruwelhuis-ouers staan tereg op ŉ reeks misdrywe wat verband hou met verwaarlosing en mishandeling van hul vyf kinders. Hulle staan ook tereg op een aanklag van poging tot moord op hul oudste seun. Die beweerde dade het aan die lig gekom toe hul oudste seun, toe 11 jaar oud, in Mei 2014 daarin kon slaag om uit die huis te ontsnap en by die bure om hulp gaan aanklop het. Die ouers is daarna in hegtenis geneem en die welsyn het die kinders uit hul sorg verwyder. Die man en vrou is intussen geskei. Toe die polisie ná die inhegtenisneming in die huis kom, was daar rotte en muise in die vuil kombuis en geen kruideniersware nie. Die hof het vroeër gehoor daar is ook hope pornografiese DVD’s, toue en kettings gevind en die kinders het geen speelgoed gehad nie. Die kinders was in hierdie tydperk tussen twee en 16 jaar oud. Lees die vorige berigte oor die Springs-gruwelhuis op Maroela Media.